ועדת הכספים, כנסת 16, פרוטוקול מספר 285, 2005-12-21 09:20

יעקב ליצמן: אני הבנתי שלקראת הדין הם באו בדברים אתך.

אחמד טיבי: אבל זה לא מספיק.

אחמד טיבי: השסתום זה כאן, בוועדת הכספים.

אבי אידלסון: מלבד קבלת עובד ערבי עשינו כמה דברים: כל מכרז, מודעה שיוצאת החוצה מפורסמת גם באחד מהעיתונים הערבים, לפי המלצת הלפ"ם – זה "כול אל עראב".

אבי אידלסון: באינטרנט – באתר של הבנק, כל משרה כזו מופיעה, במקביל, גם בשפה הערבית.

אבי אידלסון: בנוסף, כפי שנאמר – ניתן העדפה, בתנאי שהאדם עומד בכישורים.

אחמד טיבי: היה גם תנאי קודם במכרזים, שגילינו באקראי, שבעקבות פנייתנו הוא התבטל - שירות צבאי.

אחמד טיבי: הגיע אלי מכרז של מונה שטרות והיה כתוב שם – יוצא צבא.

אחמד טיבי: תהיתי האם הכוונה למונה כסף תחת אש.

יעקב ליצמן: כחרדי אני אומר לך שאני תומך בכך שיהיה סעיף כזה.

יעקב ליצמן: אני חושב שזה נכון.

אחמד טיבי: זה נוגד את החוק.

יעקב ליצמן: זה נגדי, ואני אומר לך שאני תומך בזה.

אחמד טיבי: יש נקודה שניה ודנו בה בישיבה הקודמת - שאנשים מגישים מועמדויות ואין התייחסות.

אחמד טיבי: פשוט לא מקבלים תשובות.

עזאם שאדי: אני סיימתי עכשיו תואר ראשון במנהל עסקים והתחלתי לעבוד במשרד רואי חשבון בטייבה.

עזאם שאדי: כבר שנה וחודשיים.

עזאם שאדי: הגשתי הרבה קורות חיים להרבה מקומות בישראל, הרבה משרדים בישראל, כמו ברייטמן, כמו סומך – חייקין, אבל הם עדיין לא חזרו אלי.

עזאם שאדי: לגבי בנק ישראל הגשתי מועמדות מזמן, ולא עונים.

יעקב ליצמן: תשובה – כל אחד חייב לקבל.

אחמד טיבי: זה אותו בחור שהציג את הבעיה – הוא לא קיבל אפילו אישור על כך שמכתבו התקבל.

סמי מיעארי: לי זה קרה.

סמי מיעארי: בחלק הגדול מהפניות – לא הייתי מקבל תשובה בכלל.

סמי מיעארי: לא זימנו לראיון ואפילו לא אישור לכך שהבקשה שלי התקבלה.

סמי מיעארי: בשנה שעברה היתה לי שיחה עם אחד האחראים בבנק ישראל, ולא אזכיר את שמו.

סמי מיעארי: בשיחה הוא שאל אותי כמה שאלות בכלכלה.

סמי מיעארי: אני דוקנטורנט לכלכלה וסיימתי תואר ראשון ושני בהצטיינות מהאוניברסיטה העברית.

סמי מיעארי: הוא אמר לי שאני מתאים.

סמי מיעארי: חשבתי שאולי הוא לא ידע שאני ערבי.

סמי מיעארי: אמרתי לו שאני ערבי.

סמי מיעארי: נימת השיחה שלו השתנתה ואז הוא אמר לי - אני אהיה אתך בקשר.

סמי מיעארי: אני ממתין לקשר ממנו עד היום.

סמי מיעארי: אני מעריך שמספר המועמדויות שהגשתי לבנק ישראל הוא יותר מ - 40 .

יעקב ליצמן: מישהו רוצה להגיב על זה?

יעקב ליצמן: לא.

יעקב ליצמן: אז אני אגיד בשם הוועדה: דבר אחד ברור – שמי שמגיש מועמדות צריך לקבל אישור.

יעקב ליצמן: צריך לענות לו.

יעקב ליצמן: זה עניין פשוט וטכני.

יעקב ליצמן: מעבר לכך, ברור שאנחנו לא מתערבים בקשר למי מתקבל ולמה, בתנאי שאין אפליה.

אחמד טיבי: הסיכום הוא שאני חש שלהנהלה החדשה של בנק ישראל יש גישה וכיוון אחר מאשר להנהלה הקודמת.

אחמד טיבי: אני מקווה שזה ימומש.

יעקב ליצמן: בנימה אופטימית אנחנו מסיימים.

יעקב ליצמן: אני מודה לכם, הישיבה נעולה.